พระราชกฤษฎีกาเปลี่ยนแปลงเขตเทศบาลเมืองสงขลา จังหวัดสงขลา พ.ศ. 2535
พระราชกฤษฎีกา
เปลี่ยนแปลงเขตเทศบาลเมืองสงขลา
จังหวัดสงขลา
พ.ศ. ๒๕๓๕
 

ภูมิพลอดุลยเดช
ป.ร.
ให้ไว้ ณ
วันที่ ๒๑ ธันวาคม พ.ศ. ๒๕๓๕
เป็นปีที่
๔๗ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองสงขลา
จังหวัดสงขลา เพื่อประโยชน์ในการบริหารกิจการและการทำนุบำรุงท้องถิ่น

อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย
และมาตรา ๑๒ แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๓) พ.ศ. ๒๔๙๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลเมืองสงขลา จังหวัดสงขลา
พ.ศ. ๒๕๓๕

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้เปลี่ยนแปลงเขตเทศบาลเมืองสงขลา จังหวัดสงขลา ซึ่งได้กำหนดไว้ในมาตรา ๔ แห่งพระราชกฤษฎีกาจัดตั้งเทศบาลเมืองสงขลา
จังหวัดสงขลา พุทธศักราช ๒๔๗๘ เสียใหม่ โดยให้มีเขต ดังต่อไปนี้
หลักเขตที่ ๑ ตั้งอยู่บนเขื่อนกันคลื่น ฟากเหนือตรงจุดที่อยู่เหนือสุดของแหลมป่าสน
ด้านเหนือ จากหลักเขตที่ ๑ เป็นเส้นเลียบสันเขื่อนกันคลื่น ฟากเหนือไปทางทิศตะวันออกเฉียงเหนือถึงหลักเขตที่
๒ ซึ่งตั้งอยู่ตรงจุดที่เขื่อนกันคลื่น ฟากเหนือบรรจบกับแนวเขตตำบลบ่อยาง ด้านตะวันออก
ด้านตะวันออก จากหลักเขตที่ ๒ เป็นเส้นเลียบแนวเขตตำบลบ่อยาง
ด้านตะวันออกไปทางทิศตะวันออกเฉียงใต้ ถึงหลักเขตที่ ๓
ซึ่งตั้งอยู่ตรงปากคลองสำโรง ฝั่งเหนือ
ด้านใต้ จากหลักเขตที่ ๓ เป็นเส้นเลียบริมคลองสำโรง ฝั่งเหนือ
ไปทางทิศตะวันตกเฉียงใต้และทิศตะวันตกเฉียงเหนือ
ถึงหลักเขตที่ ๔ ซึ่งตั้งอยู่ริมคลองสำโรง ฝั่งเหนือบนแนวเส้นตั้งฉากกับศูนย์กลางถนนราษฎร์อุทิศ
๑ ตรงจุดที่อยู่ห่างจากจุดศูนย์กลางทางแยกถนนราษฎร์อุทิศ ๑ บรรจบกับถนนเตาหลวง
ไปทางทิศตะวันออกเฉียงใต้ ระยะ ๑๐๐ เมตร
จากหลักเขตที่ ๔ เป็นเส้นขนานแนวตะวันออก ตะวันตก ไปทางทิศตะวันตกระยะ
๙๐๐ เมตร ถึงหลักเขตที่ ๕
ด้านตะวันตก จากหลักเขตที่ ๕
เป็นเส้นตรงไปทางทิศตะวันตกเฉียงเหนือ ถึงหลักเขตที่ ๖
ซึ่งตั้งอยู่ตรงจุดที่แนวเส้นแบ่งเขต ตำบลบ่อยางกับตำบลเขารูปช้าง อำเภอเมืองสงขลา
จังหวัดสงขลา บรรจบกับแนวเส้นแบ่งเขตอำเภอเมืองสงขลากับอำเภอสิงหนคร
จากหลักเขตที่ ๖ เป็นเส้นเลียบแนวเส้นแบ่งเขตระหว่างอำเภอเมืองสงขลากับอำเภอสิงหนคร
จังหวัดสงขลา ไปทางทิศเหนือ ถึงหลักเขตที่ ๗ ซึ่งตั้งอยู่ตรงจุดแนวเส้นแนวเขตอำเภอเมืองสงขลากับอำเภอสิงหนคร
จังหวัดสงขลา ตรงจุดที่อยู่ตามแนวเส้นตรงของเขื่อนกันคลื่น
จากหลักเขตที่ ๗ เป็นเส้นตรงไปทางทิศตะวันออกเฉียงเหนือ
บรรจบกับหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตตามสมควร

มาตรา ๔
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
[เอกสารแนบท้าย]

๑.
แผนที่ท้ายพระราชกฤษฎีกาเปลี่ยนแปลงเขตเทศบาลเมืองสงขลา จังหวัดสงขลา พ.ศ.
๒๕๓๕

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากเทศบาลเมืองสงขลา จังหวัดสงขลา ได้รับอนุมัติให้ดำเนินการก่อสร้างท่าเทียบเรือประมงตามโครงการพัฒนาเมืองหลัก
โดยถมดินออกไปในทะเลสาบสงขลา ซึ่งอยู่นอกเขตเทศบาลเมืองสงขลา จังหวัดสงขลา สมควรขยายเขตเทศบาลเมืองสงขลา
จังหวัดสงขลา ให้ครอบคลุมถึงบริเวณดังกล่าว เพื่อประโยชน์ในการบริหารกิจการและการทำนุบำรุงท้องถิ่น จึงจำเป็นต้องตราพระราชกฤษฎีกานี้















ปรียนันท์/พิมพ์
๑๒ กันยายน ๒๕๔๔

ปิติวรรณ/ปรับปรุง
๒๕ มีนาคม ๒๕๖๓

อรญา/ตรวจ
๒๓ เมษายน ๒๕๖๓

[๑] ราชกิจจานุเบกษา
เล่ม ๑๐๙/ตอนที่ ๑๒๕/หน้า ๑๐/๒๙ ธันวาคม ๒๕๓๕